Premierul Marcel Ciolacu a răspuns joi, la începutul ședinței de guvern, nemulțumirilor legate de majorările salariale din sectorul bugetar. Premierul i-a taxat pe funcționarii de la Guvern și Parlament și a anunțat o reorganizare care va duce la concedierea unor persoane.
„Am văzut că există nemulțumiri față de această majorare, considerată prea mică. Chiar în Guvern, sunt angajați care protestează susținând că muncesc prea mult pentru 1000 și ceva de euro pe lună! Cred că atât la Guvern, cât și la Parlament, putem găsi soluții pentru structuri de personal mai suple. Din economiile făcute pot fi mărite apoi salariile celor care merită. Și ministerele restante trebuie să finalizeze reorganizarea până pe 30 iunie, ca să reducem numărul bugetarilor, cum s-a întâmplat în fiecare lună din acest an!”, a declarat Ciolacu.
Decontarea ochelarilor „de fițe”
Unii funcționari publici s-au gândit că-și pot deconta ochelari de fițe, de mii de lei, spune premierul Marcel Ciolacu. El anunță că Executivul plafonează la 500 de lei această facilitate.
„Lămurim și subiectul decontării unor cheltuieli pentru ochelari și dăm posibilitatea angajatorilor să ofere această facilitate salariaților, în limita a 500 de lei de persoană”, spune la începutul ședinței de Guvern Marcel Ciolacu.
El îi critică pe funcționarii publici care și-au decontat ochelari în valoare de mii de lei.
„Am plafonat această sumă după ce unii funcționari publici s-au gândit că-și pot deconta ochelari de fițe, care costă mii de lei”, explică Ciolacu.